पश्चिम में ‘लोक’ संबंधी अवधारणा ‘नृतत्वशास्त्र’ से ली गई है। अंग्रेजी में इसके लिए ‘Folk’ शब्द है। 19वीं शताब्दी में आंग्लभाषी समाजों में ‘लोक’ शब्द का प्रयोग विशेषरूप से असंस्कृत तथा मूढ़ समाज के लिए किया जाता था। ‘लोक’ का अर्थ प्रमुखतः पिछड़े वर्गों की संस्कृति से लगाए जाने के साथ इसे आदिम जातियों से भी जोड़कर देखा जाने लगा। बाद में ‘लोक’ शब्द का अर्थ विस्तार एवं अर्थ परिवर्तन हुआ और इसका अर्थ ग्रामीणजन या कृषक समुदाय के लोगों से लगाया जाने लगा। 1953 के आसपास इस शब्द की एक व्यवहारिक समीक्षा ‘इनसाइक्लोपीडिया’ ने की जिसमें इसका अर्थ मुख्यतः ग्रामीण जनसमुदाय, अशिक्षित और अपढ़ आदि के संदर्भ में किया गया।